Document ID: /roh_data/filtered/fineweb-2-filterrobots_roh.jsonl.gz/33900

L’Engiadin’Ota cun il rumantsch
Gia oz cultiveschan singulas vischnancas memia pauc la lingua rumantscha en Engiadin’Ota, uschia il president da la fundaziun Terrafina Claudio Caratsch. Cun in fegl sgulant ch'è vegnì tramess en tut las chasadas ha la fundaziun fatg attent, che la nova 'Regiun Malögia' che va en vigur definitivamain a partir dal 1. da schaner 2018 duess resguardar las linguas rumantsch, talian e tudestg en ina furma adequata.
La Bregaglia cun il talian
Era la presidenta communala da la Bregaglia Anna Giacometti vesa in tschert basegn d'agir. Las sedutas ed era ils documents interns vegnan be en tudestg. Ins sto però dar adatg da resguardar las trais linguas oravant tut vers anora, vul dir cura che la 'Regiun Malögia' communitgescha cun la populaziun.
La 'Regiun Malögia' è vidlonder da far las preparativas necessarias, e la fundaziun Terrafina tegnia era en avegnir in egl critic sin las lavurs.
RR actualitad 07:00